CELEX: 52019PC0469
Language: el
Date: 2019-10-15
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ένωσης στο πλαίσιο του Συμβουλίου Εμπορευματικών Συναλλαγών του Παγκόσμιου Οργανισμού Εμπορίου όσον αφορά τον εσωτερικό κανονισμό της επιτροπής για τη διευκόλυνση του εμπορίου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.10.2019
            COM(2019) 469 final
            2019/0222(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ένωσης στο πλαίσιο του Συμβουλίου Εμπορευματικών Συναλλαγών του Παγκόσμιου Οργανισμού Εμπορίου όσον αφορά τον εσωτερικό κανονισμό της επιτροπής για τη διευκόλυνση του εμπορίου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση καθορίζει τη θέση που πρέπει να ληφθεί εξ ονόματος της Ένωσης στο πλαίσιο του Παγκόσμιου Οργανισμού Εμπορίου (ΠΟΕ) σε σχέση με την προτεινόμενη έγκριση του εσωτερικού κανονισμού της επιτροπής για τη διευκόλυνση του εμπορίου («η επιτροπή»), βάσει της συμφωνίας του ΠΟΕ για τη διευκόλυνση του εμπορίου («η συμφωνία»).
            
            
               2.Πλαίσιο της πρότασης
            
            
               2.1.Η συμφωνία για τη διευκόλυνση του εμπορίου
            
            
               Η συμφωνία, της οποίας συμβαλλόμενο μέρος είναι η ΕΕ
                  1
               , εγκρίθηκε κατά την 9η υπουργική συνδιάσκεψη του ΠΟΕ στο Μπαλί το 2013 με σκοπό την απλούστευση, τον εκσυγχρονισμό και τη διευκόλυνση των διαδικασιών εξαγωγής και εισαγωγής για τα μέλη του ΠΟΕ. Περιέχει διατάξεις σχετικά με ταχύτερες, απλούστερες, πιο διαφανείς και πιο αποδοτικές διαδικασίες στα σύνορα για την επιτάχυνση της διακίνησης, της θέσης σε ελεύθερη κυκλοφορία και του εκτελωνισμού των εμπορευμάτων, συμπεριλαμβανομένων των διαμετακομιζόμενων εμπορευμάτων, και καθορίζει μέτρα για την αποτελεσματική συνεργασία των τελωνειακών και άλλων ενδεδειγμένων αρχών για τη διευκόλυνση του εμπορίου και για θέματα τελωνειακής συμμόρφωσης. Η συμφωνία άρχισε να ισχύει στις 22 Φεβρουαρίου 2017.
            
            
               2.2.Η προβλεπόμενη πράξη του Συμβουλίου Εμπορευματικών Συναλλαγών 
            
            
               Το άρθρο 23 παράγραφος 1 της συμφωνίας θεσπίζει την επιτροπή για τη διευκόλυνση του εμπορίου και ορίζει ότι «η επιτροπή καταρτίζει τον εσωτερικό της κανονισμό». Για τον σκοπό αυτό υποβλήθηκε σχετική πρόταση από την Ιαπωνία, την Αργεντινή, τη Νορβηγία και την Παραγουάη η οποία υποστηρίχθηκε αμέριστα από την επιτροπή του ΠΟΕ για τη διευκόλυνση του εμπορίου κατά την τελευταία συνεδρίασή της στις 25 Ιουνίου 2019. Ο εσωτερικός κανονισμός που προτάθηκε έχει διοικητικό χαρακτήρα και εξασφαλίζει την αποδοτική οργάνωση και τις διαδικασίες κατά τις συνεδριάσεις της επιτροπής για τη διευκόλυνση του εμπορίου.
            
            
               Σύμφωνα με το άρθρο IV παράγραφος 6 της συμφωνίας του Μαρακές για την ίδρυση του ΠΟΕ, ο εσωτερικός κανονισμός [διαδικαστικοί κανόνες] επικουρικών οργάνων, όπως είναι η επιτροπή για τη διευκόλυνση του εμπορίου, θα πρέπει να εγκρίνεται από το Συμβούλιο Εμπορευματικών Συναλλαγών του ΠΟΕ για να τεθεί σε ισχύ.
            
            
               3.Θέση που πρέπει να ληφθεί εξ ονόματος της Ένωσης
            
            
               Ο εσωτερικός κανονισμός έχει διοικητικό χαρακτήρα. Αποσκοπεί να εξασφαλίσει την αποδοτική λειτουργία της συμφωνίας για τη διευκόλυνση του εμπορίου. Η θέσπιση του εν λόγω εσωτερικού κανονισμού, ο οποίος, κατά τη συνεδρίαση της επιτροπής για τη διευκόλυνση του εμπορίου, έλαβε την αμέριστη υποστήριξη  των μελών της, για την καλή λειτουργία της επιτροπής και την αποδοτική παρακολούθηση της εφαρμογής της συμφωνίας για τη διευκόλυνση του εμπορίου, είναι προς το συμφέρον της ΕΕ. Ο εν λόγω εσωτερικός κανονισμός βασίζεται στον εσωτερικό κανονισμό του Γενικού Συμβουλίου του ΠΟΕ
                  2
               , ο οποίος έχει προσαρμοστεί έτσι ώστε να ανταποκρίνεται στις ειδικές ανάγκες της επιτροπής για τη διευκόλυνση του εμπορίου. Για παράδειγμα, το άρθρο 1 του εσωτερικού κανονισμού του Γενικού Συμβουλίου συμπληρώνεται με την υποχρέωση της επιτροπής να συνεδριάζει τουλάχιστον μία φορά ετησίως, υποχρέωση που δεν ισχύει για το Γενικό Συμβούλιο. Άλλο ένα παράδειγμα είναι ότι η πρόσκληση για τις συνεδριάσεις θα πρέπει κατά προτίμηση να εκδίδεται τρεις εβδομάδες πριν από τις συνεδριάσεις, ώστε να διευκολύνεται η προετοιμασία των θέσεων που, μερικές φορές, μπορεί να είναι περίπλοκες, ιδίως όταν σχετίζονται με βοήθεια συνδεόμενη με την υλοποίηση ορισμένων δεσμεύσεων. Στο Γενικό Συμβούλιο μπορούν να συγκληθούν συνεδριάσεις σε πολύ σύντομη προθεσμία, αν υπάρχει κάτι επείγον, και, κατά κανόνα, σε 10 εργάσιμες ημέρες (άρθρο 2). 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               4.1.2.Εφαρμογή στη συγκεκριμένη περίπτωση
            
            
               Ο Παγκόσμιος Οργανισμός Εμπορίου είναι διεθνής οργανισμός που συστάθηκε με τη συμφωνία του Μαρακές για την ίδρυση του ΠΟΕ. (Η «συμφωνία για τον ΠΟΕ»). Η επιτροπή για τη διευκόλυνση του εμπορίου έχει ιδρυθεί ως επικουρικό όργανο υπό την εξουσία του Συμβουλίου Εμπορευματικών Συναλλαγών.
            
            
               Η πράξη την οποία καλείται να εκδώσει το Συμβούλιο Εμπορευματικών Συναλλαγών συνιστά πράξη που παράγει έννομα αποτελέσματα. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας. Απλώς εγκρίνει τους κανόνες που διέπουν τη λειτουργία της επιτροπής για τη διευκόλυνση του εμπορίου.
            
         
         
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 207 παράγραφοι 3 και 4 σε συνδυασμό με το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προβλεπόμενης πράξης για την οποία λαμβάνεται θέση εξ ονόματος της ΕΕ. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί ο/η κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει η κύρια ή πρωτεύουσα συνιστώσα.
            
            
               4.2.2.Εφαρμογή στη συγκεκριμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική. Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 παράγραφος 4 πρώτο εδάφιο της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προβλεπόμενης πράξης
            
            
               Άνευ αντικειμένου. 
            
            
               2019/0222 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ένωσης στο πλαίσιο του Συμβουλίου Εμπορευματικών Συναλλαγών του Παγκόσμιου Οργανισμού Εμπορίου όσον αφορά τον εσωτερικό κανονισμό της επιτροπής για τη διευκόλυνση του εμπορίου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9, 
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για τη διευκόλυνση του εμπορίου («η συμφωνία») συνάφθηκε από την ΄Ενωση με βάση απόφαση του Συμβουλίου (ΕΕ) 2015/1947
                  4
                και τέθηκε σε ισχύ στις 22 Φεβρουαρίου 2017. 
            
            
               (2)Σύμφωνα με το άρθρο 23 παράγραφος 1 της συμφωνίας, η επιτροπή για τη διευκόλυνση του εμπορίου καταρτίζει τον εσωτερικό της κανονισμό. 
            
         
         
            
               (3)Σύμφωνα με το άρθρο IV.6 της συμφωνίας του Μαρακές για την ίδρυση του Παγκόσμιου Οργανισμού Εμπορίου ο εσωτερικός κανονισμός [διαδικαστικοί κανόνες] της επιτροπής για τη διευκόλυνση του εμπορίου υπόκειται στην έγκριση του Συμβουλίου Εμπορευματικών Συναλλαγών.
            
            
               (4)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Συμβούλιο Εμπορευματικών Συναλλαγών, καθόσον η προβλεπόμενη απόφαση είναι δεσμευτική για την Ένωση.
            
            
               (5)Κρίνεται σκόπιμο να υπάρξει συμφωνία για τον προτεινόμενο εσωτερικό κανονισμό, χάρη στον οποίο η επιτροπή για τη διευκόλυνση του εμπορίου θα λειτουργεί αποδοτικά. Ο εν λόγω εσωτερικός κανονισμός βασίζεται στον εσωτερικό κανονισμό του Γενικού Συμβουλίου του ΠΟΕ, ο οποίος έχει προσαρμοστεί έτσι ώστε να ανταποκρίνεται στις ειδικές ανάγκες της επιτροπής για τη διευκόλυνση του εμπορίου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά τη συνεδρίαση του Συμβουλίου Εμπορευματικών Συναλλαγών όσον αφορά την έγκριση του εσωτερικού κανονισμού της επιτροπής για τη διευκόλυνση του εμπορίου είναι η υποστήριξη της έγκρισής του, όπως αυτός παρατίθεται στο παράρτημα.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     [Ο Πρόεδρος]
               
            
         
         
            
                  
                     (1)
                  
                        Απόφαση (ΕΕ) 2015/1947 του Συμβουλίου, της 1ης Οκτωβρίου 2015, ΕΕ L 284 της 30.10.2015, σ. 1-2.
               
               
                  
                     (2)
                  
                        Έγγραφο WT/L/161 of 25.7.1996 «Rules of procedure for sessions of the Ministerial Conference and meetings of the General Council» (εσωτερικός κανονισμός για τις συνόδους της υπουργικής συνδιάσκεψης και τις συνεδριάσεις του Γενικού Συμβουλίου).
               
               
                  
                     (3)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (4)
                  
                        Απόφαση (ΕΕ) 2015/1947 του Συμβουλίου, της 1ης Οκτωβρίου 2015, σχετικά με την σύναψη, εξ ονόματος της Ευρωπαϊκής Ένωσης, του πρωτοκόλλου για την τροποποίηση της συμφωνίας του Μαρακές για την ίδρυση του Παγκόσμιου Οργανισμού Εμπορίου (ΕΕ L 284 της 30.10.2015, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.10.2019
            COM(2019) 469 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ένωσης στο πλαίσιο του Συμβουλίου Εμπορευματικών Συναλλαγών του Παγκόσμιου Οργανισμού Εμπορίου όσον αφορά τον εσωτερικό κανονισμό της επιτροπής για τη διευκόλυνση του εμπορίου
            
               
         
         
            
               ΠΑΡΑΡΤΗΜΑ
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΓΙΑ ΤΗ ΔΙΕΥΚΟΛΥΝΣΗ ΤΟΥ ΕΜΠΟΡΙΟΥ
                  1
               
            
            
               Στις συνεδριάσεις της επιτροπής για τη διευκόλυνση του εμπορίου εφαρμόζεται αναλογικά ο εσωτερικός κανονισμός για τις συνεδριάσεις του Γενικού Συμβουλίου (WT/L/161), με τις ακόλουθες εξαιρέσεις:
            
            
               Κεφάλαιο Ι — Συνεδριάσεις
            
            
               α)Το άρθρο 1 (του εσωτερικού κανονισμού του Γενικού Συμβουλίου) θα πρέπει να τροποποιηθεί ώστε να καλύπτει την απαίτηση του άρθρου 23 παράγραφος 1.2 της συμφωνίας για τη διευκόλυνση του εμπορίου:
            
            
               «Η επιτροπή συνέρχεται ανάλογα με τις ανάγκες και όπως προβλέπεται από τις σχετικές διατάξεις της παρούσας συμφωνίας, αλλά τουλάχιστον μία φορά ετησίως.»
            
            
               β)Η πρώτη πρόταση του άρθρου 2 θα πρέπει να τροποποιηθεί ως εξής:
            
            
               «Οι συνεδριάσεις της επιτροπής συγκαλούνται από τον γενικό διευθυντή με ανακοίνωση που εκδίδεται κατά προτίμηση τρεις εβδομάδες και, σε κάθε περίπτωση, τουλάχιστον δέκα ημερολογιακές ημέρες πριν από την ημερομηνία που ορίζεται για τη συνεδρίαση.»
            
            
               Κεφάλαιο ΙΙ ― Ημερήσια διάταξη
            
            
               γ)Το άρθρο 5 δεν θα πρέπει να εφαρμόζεται
                  2
               .
            
            
               δ)Το άρθρο 11 θα πρέπει να τροποποιηθεί ως εξής: 
            
            
               «Εκπρόσωποι διεθνών διακυβερνητικών οργανισμών μπορούν να παρακολουθούν τις συνεδριάσεις ως παρατηρητές έπειτα από πρόσκληση της επιτροπής για τη διευκόλυνση του εμπορίου, σύμφωνα με τις κατευθυντήριες γραμμές του παραρτήματος 3 του εσωτερικού κανονισμού του Γενικού Συμβουλίου.
            
            
               Επιπλέον, σύμφωνα με το άρθρο 23 παράγραφος 1.5 της συμφωνίας για τη διευκόλυνση του εμπορίου, η επιτροπή μπορεί να καλέσει εκπροσώπους άλλων διεθνών οργανισμών στον τομέα της διευκόλυνσης του εμπορίου ή εκπροσώπους των επικουρικών οργάνων τους, με στόχο:
            
            
               α)να παρακολουθούν συνεδριάσεις της επιτροπής· και
            
            
               β)να συζητούν ειδικά θέματα σχετικά με την εφαρμογή της παρούσας συμφωνίας.»
            
            
               Κεφάλαιο V — Αξιωματούχοι
            
            
               ε)Τα άρθρα 12, 13 και 14 θα πρέπει να τροποποιηθούν, ώστε να εξουσιοδοτηθεί η επιτροπή να εκλέξει αντιπρόεδρο. Ομοίως, τα άρθρα 12, 13 και 14 θα πρέπει να διατυπωθούν ως εξής:
            
            
               «Άρθρο 12. Η επιτροπή εκλέγει πρόεδρο
                  3
                και μπορεί να εκλέγει αντιπρόεδρο από τους εκπροσώπους των μελών. Η εκλογή πραγματοποιείται κατά την πρώτη συνεδρίαση του έτους και αρχίζει να ισχύει με τη λήξη της συνεδρίασης. Ο/Η πρόεδρος και ο/η αντιπρόεδρος ασκούν τα καθήκοντά τους έως τη λήξη της πρώτης συνεδρίασης του επόμενου έτους.
            
            
               Άρθρο 13. Αν ο/η πρόεδρος απουσιάζει από οποιαδήποτε συνεδρίαση ή μέρος συνεδρίασης, ο/η αντιπρόεδρος ασκεί τα καθήκοντα του/της προέδρου.  Αν δεν έχει εκλεγεί αντιπρόεδρος ή αν απουσιάζει, η επιτροπή εκλέγει προσωρινό/-ή πρόεδρο για την εν λόγω συνεδρίαση ή μέρος της συνεδρίασης.
            
         
         
            
               Άρθρο 14. Αν ο/η πρόεδρος δεν μπορεί πλέον να ασκήσει τα καθήκοντά του/της, η επιτροπή ορίζει τον/την αντιπρόεδρο που αναφέρεται στο άρθρο 12 ή, αν δεν έχει εκλεγεί αντιπρόεδρος, εκλέγει προσωρινό/-ή πρόεδρο που εκτελεί τα καθήκοντα αυτά έως την εκλογή νέου προέδρου.»
            
            
               Κεφάλαιο VI — Διεξαγωγή των εργασιών
            
            
               στ)Η πρώτη πρόταση του άρθρου 24 θα πρέπει να τροποποιηθεί ως εξής:
            
            
               «Για την ταχύτερη διεξαγωγή των εργασιών, ο/η πρόεδρος μπορεί να καλέσει εκπροσώπους που επιθυμούν να εκφράσουν την υποστήριξή τους για δεδομένη πρόταση να την εκφράσουν με ανάταση του χεριού, ώστε να καταγραφεί δεόντως στα πρακτικά ως δήλωση υποστήριξης ...»
            
            
               Κεφάλαιο VII — Λήψη των αποφάσεων
            
            
               ζ)Το άρθρο 33 θα πρέπει να τροποποιηθεί ως εξής:
            
            
               «Αν δεν είναι δυνατό να ληφθεί απόφαση με συναίνεση, το θέμα παραπέμπεται στο Συμβούλιο Εμπορευματικών Συναλλαγών.»
            
            
               η)Το άρθρο 34 δεν θα πρέπει να εφαρμόζεται.
            
            
               __________
            
         
         
            
                  
                     (1)
                  
                        Με βάση την ανακοίνωση της Αργεντινής, της Ιαπωνίας, της Νορβηγίας και της Παραγουάης (G/TFA/W/14).
               
               
                  
                     (2)
                  
                        Η επαρκής προετοιμασία και κυκλοφορία της ημερήσιας διάταξης εξασφαλίζεται από τα άρθρα 2, 3 και 6 του εσωτερικού κανονισμού του Γενικού Συμβουλίου.
               
               
                  
                     (3)
                  
                        Η επιτροπή εφαρμόζει τις σχετικές κατευθυντήριες γραμμές που περιέχονται στο έγγραφο «Guidelines for Appointment of Officers to WTO Bodies» (κατευθυντήριες γραμμές για τον διορισμό αξιωματούχων σε όργανα του ΠΟΕ) (WT/L/31, με ημερομηνία 7 Φεβρουαρίου 1995).